বাংলা উইকিপিডিয়া আমাদের মতো অধিকাংশ স্বেচ্ছাসেবকদের বিচরণস্থল। আমরা উইকিপিডিয়ায় সম্পাদনা করি, নতুন নতুন নিবন্ধ তৈরি করি, ধ্বংসপ্রবণতা ও অগঠনমূলক সম্পাদনা রোধ করতে টহল দিয়ে থাকি। পাশাপাশি উইকিপিডিয়া নিয়ে অনেক অফলাইন কার্যক্রম পরিচালনা করি। উইকিপিডিয়ায় আয়োজিত বিভিন্ন প্রতিযোগিতা ও এডিটাথনে অংশগ্রহণ করে থাকি। বিভিন্ন টেমপ্লেট ও মডিউল সৃষ্টি ও সম্পাদনা করার মাধ্যমে উইকিপিডিয়ার বিভিন্ন ফিচারকে সহজ করে থাকি। তবে এসবের পাশাপাশি আমরা আলোচনার মাধ্যমে নেওয়া সিদ্ধান্তের ভিত্তিতে বিভিন্ন কাজ এখানে করে থাকি। যেমন কোনো নিবন্ধের নাম পরিবর্তন, নীতিমালা পরিবর্তন, নতুন কোনো প্রস্তাব ইত্যাদির জন্য ঐক্যমতের প্রয়োজন পড়ে। অনেক ক্ষেত্রে ঐক্যমত ছাড়া সিদ্ধান্ত নেওয়া যায়না। আর তাই এসব ক্ষেত্রে আলোচনা শুরু করা আর তাতে অংশ নেওয়া জরুরি।   আলোচনা শুরু করার ব্যাপারটা খুব সোজা। যেমন, প্রথমে একজন আলোচনা শুরু করবেন। তিনি সেই আলোচনায় যেকোনো প্রশ্ন করতে পারেন, সমস্যার সমাধান চাইতে পারেন, কিংবা নির্দিষ্ট কিছু প্রস্তাব করতে পারেন। তারপর অন্যান্য ব্যবহারকারীরা সেই আলোচনায় যোগ দিবেন। তারা আলোচনায় যেকোনো সমস্যার সমাধান তুলে ধরতে পারেন, অথবা তারা ভালো কিছু প্রস্তাব করতে পারেন, কিংবা প্রস্তাবের জন্য সমর্থন বা বিরোধিতা করতে পারেন। এছাড়া আলোচনায় নিজের মতামত তুলে ধরার মাধ্যমে অন্যান্য ব্যবহারকারীরা আলোচনা এগিয়ে নিয়ে যেতে পারে। এভাবে আলোচনা চালিয়ে নেওয়ার মাধ্যমে উইকিপিডিয়ায় উদ্ভূত বিভিন্ন সমস্যার সমাধান করা হয়। এতে করে উইকিপিডিয়ার নীতিমালার কার্যকারিতা নিশ্চিত করা যায় এবং উইকিপিডিয়ায় সক্রিয়তা বজায় থাকে। কিন্তু বাংলা উইকিপিডিয়ায় এটি একটি বড় সমস্যা, কেননা এখানে আলোচনা স্থবির হয়ে থাকে।  আলোচনা স্থবির হওয়াটা মূলত একটি প্রকল্পের স্থবিরতাকে নির্দেশ করে। আলোচনার ফলে একটি প্রকল্প অনেকটা সচল থাকে এবং সবার অংশগ্রহণ নিশ্চিত হয়। কিন্তু আলোচনায় স্থবিরতার ফলে বাংলা উইকিপিডিয়ার অনেক কাজ থমকে যাচ্ছে। প্রথমে ধরা যাক নিবন্ধ অপসারণ প্রস্তাবনার ব্যাপারে। বাংলা উইকিপিডিয়ার একটি গুরুত্বপূর্ণ বিভাগ হচ্ছে নিবন্ধ অপসারণ প্রস্তাবনা। কোনো নিবন্ধ উইকিপিডিয়ার উল্লেখযোগ্যতা নীতিমালা পূরণ না করলে যেকোনো ব্যবহারকারী সেটি অপসারণের জন্য প্রস্তাব দিতে পারে। প্রস্তাব দেওয়ার পর প্রস্তাবনা আলোচনায় অন্যান্য ব্যবহারকারীদের কারণ সমেত করা সমর্থন বা বিরোধিতার ভিত্তিতে ফলাফল নির্ধারিত হয়। এখানে মজার ব্যাপার হচ্ছে আলোচনায় অংশগ্রহণ না থাকলেও প্রশাসক এখানে দেখানো যুক্তির ভিত্তিতে সিদ্ধান্ত নিতে পারেন। কিন্তু সমস্যাটা ভিন্ন জায়গায়, অপসারণ আলোচনায় পর্যাপ্ত অংশগ্রহণের অভাবে যেকোনো উল্লেখযোগ্য নিবন্ধ অপসারিত হয়ে যেতে পারে। যদি পর্যাপ্ত অংশগ্রহণ নিশ্চিত করা যায় তবে হয়তো কোন ব্যবহারকারীর যৌক্তিক কারণের ভিত্তিতে দেওয়া বিরোধিতার কারণে নিবন্ধ অপসারণের হাত থেকে বেঁচে যেতে পারে। এখানে দুঃখজনক ব্যাপার হচ্ছে গিয়ে বাংলা উইকিপিডিয়ায় অপসারণ প্রস্তাবনা এবং অপসারণ প্রস্তাবনায় অংশগ্রহণের হার কমে যাচ্ছে, ফলে কিছু উল্লেখযোগ্য নিবন্ধ অপসারণ হয়ে যেতে পারে।  এরপর আসি নিবন্ধ স্থানান্তরের অনুরোধের আলোচনার ব্যাপারে। দুঃখজনকভাবে এই ধরনের আলোচনায় খুব একটা লোকজন পাওয়া যায়না বললেই চলে। অথচ আগে একটা সময় স্থানান্তরের প্রস্তাবের জন্য মোটামুটি অংশগ্রহণ নিশ্চিত করা যেত। নিয়ম অনুযায়ী একটি নিবন্ধের আলাপ পাতায় স্থানান্তরের প্রস্তাব দেওয়া হয়। যদি কোনো নিবন্ধের স্থানান্তর সম্ভাব্য বিতর্কিত হয়ে থাকে তবেই সেটির জন্য আলোচনা শুরু করা যেতে পারে৷ আলোচনায় প্রস্তাবক কেন নিবন্ধটি স্থানান্তর করতে হবে তার স্বপক্ষে নীতিমালার আলোকে কারণ ব্যাখ্যা করে থাকে। তারপর ব্যবহারকারীদের সমর্থন ও বিরোধিতার ভিত্তিতে সিদ্ধান্ত হয়। অতীতে আলাপ পাতায় স্থানান্তর প্রস্তাব দেওয়ার কারণে অংশগ্রহণ নিশ্চিত করা কঠিন হত। সেজন্য বর্তমানে একটি নির্দিষ্ট পাতায় সবগুলো নিবন্ধের জন্য স্থানান্তরের প্রস্তাব দেওয়া হয়। কিন্তু তবুও অধিক অংশগ্রহণ নিশ্চিত সেভাবে করা যায়নি। যার ফলে নিবন্ধগুলোর জন্য সিদ্ধান্ত নেওয়া যাচ্ছেনা এবং প্রস্তাবগুলো আটকে যাচ্ছে।  এরপর আসা যাক আলোচনাসভায় দেওয়া বিভিন্ন প্রস্তাব আর আলোচনার ব্যাপারে। বাংলা উইকিপিডিয়ার আলোচনাসভা পাতায় আমরা বিভিন্ন সমস্যার ব্যাপারে আলোচনা করে থাকি এবং প্রস্তাব দিয়ে থাকি। আলোচনাসভায় নতুন নতুন নিয়ম যুক্ত করার প্রস্তাব, কোন নীতিমালার নির্দিষ্ট ধারা সংশোধনের প্রস্তাব, বিভিন্ন বিষয়ে প্রস্তাব ইত্যাদির জন্য আলোচনা শুরু করা যায়। অসুবিধা জায়গাটা এই যে এখানে আলোচনা চলে ধীরগতিতে। অনেক আলোচনায় সেভাবে অংশগ্রহণ পাওয়া যায়না। আরো বড় ব্যাপার হচ্ছে কিছু আলোচনা অনেক দিন ধরে পড়ে থাকে, আর যেসব আলোচনা দীর্ঘদিন পড়ে থাকার পর পর্যাপ্ত অংশগ্রহণ পেয়ে থাকে সেসব আলোচনা অনুযায়ী সিদ্ধান্ত নিয়ে বন্ধ করে দেওয়া হয়না। যার ফলে অনেক আলোচনা আটকে যাচ্ছে ও স্থবির হয়ে যাচ্ছে। তবে শুধু এগুলোর মাঝেই আলোচনার জগৎ সীমাবদ্ধ নেই। ভালো নিবন্ধ ও নির্বাচিত নিবন্ধের মনোনয়নের আলোচনা এই জগতে অন্তর্ভুক্ত। ভালো ও নির্বাচিত নিবন্ধ হচ্ছে মানসম্মত ও চমৎকার নিবন্ধের বিশেষ শ্রেণি। উইকিপিডিয়ায় যেকোনো নিবন্ধকে ভালো নিবন্ধে উন্নীত করতে হলে মনোনয়ন দিতে হয়, তারপর পর্যালোচক নিবন্ধটি আলোচনার ভিত্তিতে নির্দেশনা দিয়ে ভালো নিবন্ধ ঘোষণা করেন। নির্বাচিত নিবন্ধ করতে হলে একটি ভালো নিবন্ধকে মনোনয়ন দেওয়ার পর একাধিক অভিজ্ঞ ব্যবহারকারীর আলোচনা পাতায় পরামর্শের ভিত্তিতে সেটিকে নির্বাচিত নিবন্ধ করা যেতে পারে। দুর্ভাগ্যজনক হলেও সত্য যে ভালো ও নির্বাচিত নিবন্ধের জন্য পর্যালোচকদের পর্যাপ্ত সক্রিয়তার অভাব দেখা যায়, ফলে ভালো ও নির্বাচিত নিবন্ধ করার প্রক্রিয়া আটকে আছে।  এসবের ফলে বাংলা উইকিপিডিয়ায় এখন বিস্তার করছে এক ধরনের স্থবিরতা, যা সম্প্রদায় ও বাংলা উইকিপিডিয়ার জন্য দীর্ঘমেয়াদে ক্ষতির কারণ হয়ে দাঁড়াবে। আর এই ক্ষতির হাত থেকে প্রকল্পকে বাঁচাতে হবে নিঃসন্দেহে আলোচনায় ব্যবহারকারীদের সক্রিয় অংশগ্রহণ নিশ্চিত করতে হবে। অনাগ্রহী ব্যবহারকারীদের আলোচনা করতে আগ্রহী করে তুলতে হবে। অপসারণ আলোচনায় আগ্রহী করে তোলার জন্য ব্যবহারকারীদের অপসারণ নীতিমালায় দক্ষ করে তোলার জন্য সচেতনতা সৃষ্টি করতে হবে। স্থানান্তর আলোচনায় সবার অংশগ্রহণ নিশ্চিত করার জন্য যেমন প্রশাসকদের স্থানান্তর প্রক্রিয়া দ্রুত বাস্তবায়নে মনোযোগ দিতে হবে, তার পাশাপাশি ব্যবহারকারীদের মাঝে সাড়া জাগাতে হবে। আলোচনাসভার ক্ষেত্রেও একই কথা বলবো। অন্যদিকে ভালো ও নির্বাচিত নিবন্ধের ব্যাপার আলাদা, সেজন্য দক্ষ সম্পাদকদের সক্রিয় হতে হবে এবং নতুন দক্ষ সম্পাদকদের এই প্রক্রিয়ায় সম্পৃক্ত করার জন্য ব্যবস্থা গ্রহণ করতে হবে। এগুলোর পাশাপাশি যেটা করা উচিত সেটা হচ্ছে যেকোনো নতুন আলোচনার ব্যাপারে যাতে ব্যবহারকারীরা দ্রুত অবহিত হতে পারে সেজন্য নতুন ব্যবস্থা সৃষ্টি করা। পাশাপাশি আলোচনার সিদ্ধান্তে আসা এবং আলোচনা বন্ধ করার জন্য সুস্পষ্ট নীতিমালা প্রণয়ন করা দরকার, যাতে দীর্ঘদিন ধরে আলোচনা নিষ্ক্রিয় অবস্থায় পড়ে না থাকে।  আর শুধু বাংলা উইকিপিডিয়ার কথা বলছি কেনো! একই সমস্যা উইকিউক্তি, উইকিভ্রমণ, উইকিবই আর উইকিসংকলনের ক্ষেত্রেও প্রযোজ্য। অবশ্য সেসব প্রকল্পগুলোতে বড় সমস্যা হচ্ছে তুলনামূলক কম সক্রিয় ব্যবহারকারী। কিন্তু সবগুলো প্রকল্পে একই সমস্যা বিরাজ করছে সেটা সত্যি। আর এর জন্য আমাদের এগিয়ে আসতে হবে। আলোচনায় বাড়ুক অংশগ্রহণ, আসুক পরিবর্তন। উইকিপিডিয়ায় কেটে যাক স্থবিরতা!